A BIZOTTSÁG 1007/2005/EK RENDELETE
(2005. június 30.)
az egyes barnarizsfajtákra 2005. március 1-jétől alkalmazandó behozatali vámok meghatározásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a rizs behozatali rendszere tekintetében az 1785/2003/EK tanácsi rendelettől való eltérésről és a basmati rizs behozatalára alkalmazandó átmeneti egyedi szabályok megállapításáról szóló, 2004. augusztus 30-i 1549/2004/EK bizottsági rendeletre (1) és különösen annak (1) cikkére,
mivel:
(1)
Az illetékes hatóságok által közölt információk alapján a Bizottság megállapítja, hogy az 1006 20 KN-kód alá tartozó barnarizsre - a basmati rizsre vonatkozó behozatali engedélyek kivételével - 212 325 tonna mennyiségre szóló behozatali engedélyt adtak ki a 2004. szeptember 1. és 2005. február 28. közötti időszakra vonatkozóan. A basmati rizs kivételével az 1006 20 KN-kód alá tartozó barnarizsre vonatkozó behozatali vámot ezért módosítani kell az 1549/2004/EK rendelet (1) cikkének megfelelően. Ennek a módosításnak 2005. március 1-jén kell hatályba lépnie annak érdekében, hogy az 1549/2004/EK rendeletet módosító 1006/2005/EK rendelet ugyanattól a naptól alkalmazható legyen.
(2)
Mivel az alkalmazandó vámot a 1006/2005/EK rendelet hatálybalépésétől számított három napon belül kell meghatározni, ennek a rendeletnek haladéktalanul hatályba kell lépnie. Tekintve, hogy ez a vám visszamenőleges hatállyal kerül meghatározásra, helyénvaló a beszedett többletvámoknak az érintett piaci szereplők kérésére történő visszatérítéséről rendelkezni,
ELFOGADTA EZT A RENDELETET:
1. cikk
Az 1006 20 KN-kód alá tartozó barnarizsre alkalmazandó behozatali vám tonnánként 42,5 euró.
2. cikk
A jogszabályok szerint könyvelésbe vehető összegeken felül 2005. március 1-je óta beszedett vámokat visszatérítik vagy elengedik.
E célból az érintett piaci szereplőket felkérik, hogy a vámösszegek visszatérítésére vonatkozó kérelmeket a Közösségi Vámkódex létrehozásáról szóló 2913/92/EGK tanácsi rendelet (2) 236. cikkének és az említett rendelet végrehajtására vonatkozó 2454/93/EGK bizottsági rendeletben (3) foglalt rendelkezéseknek megfelelően nyújtsák be.
3. cikk
Ez a rendelet az Európai Unió Hivatalos Lapjában való kihirdetése napján lép hatályba.
Ezt a rendeletet 2005. március 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2005. június 30-án.